ഇ.ഡി പോലുള്ള ഏജന്സികളെ ഞങ്ങള്ക്ക് എതിരായി തുറന്ന് വിടുന്നത് എന്തിന്? രാഷ്ട്രീയമായി നേരിടൂ ബിജെപിയെ കടന്നാക്രമിച്ച് മമത കൊല്ക്കത്ത: കേന്ദ്രസര്ക്കാരിനെ കടന്നാക്രമിച്ച് ബംഗാള് മുഖ്യമന്ത്രി മമത ബാനര്ജി. അനന്തരന് അഭിഷേക് ബാനര്ജിക്കും ഭാര്യ രുചിരയ്ക്കുമെതിരേയുള്ള ഇ.ഡി നടപടിയില് പ്രതിഷേധിച്ചാണ് മമത രൂക്ഷവിമര്ശനവുമായി രംഗത്തെത്തിയത്. കേന്ദ്ര ഏജന്സികളെ ഉപയോഗിച്ചുള്ള വിരട്ടലുകളൊക്കെ മാറ്റിവെച്ച് രാഷ്ട്രീയമായി നേരിടാനും മമത ബിജെപിയെ വെല്ലുവിളിച്ചു. തൃണമൂല് കോണ്ഗ്രസ് സ്ഥാപക ദിനത്തില് നടന്ന പരിപാടിയിലായിരുന്നു മമതയുടെ വിമര്ശനം. കല്ക്കരി കേസുമായി ബന്ധപ്പെട്ട പണമിടപാടില് അഭിഷേകിനും ഭാര്യക്കും ഹാജരാകാന് ഇ.ഡി നിര്ദേശം നല്കിയിരുന്നു. ഇതിന് പിന്നാലെയാണ് മമതയുടെ പ്രതികരണം. കല്ക്കരി ഇടപാടില് പണം തട്ടിയത് ബി.ജെ.പി നേതാക്കളാണെന്നും മമത തിരിച്ചടിച്ചു.